Kedves Aczél György elvtárs!

Tisztában vagyok vele, hogy az MSZMP Központi Bizottság sok tagja ismer engem, és megbízik bennem, ezért szeretnék egy szerény javaslatot tenni Tamási Áron egyik darabját illetően. Írásomnak az a célja, hogy Központi Bizottság tagjainak figyelmét felhívjam arra, hogy a szóban forgó színdarab károsan hathat országunk lelkületére és a magyar emberek gondolkodására. Tudom, hogy a Központi Bizottság tisztelt tagjainak a lenti megállapítások nem újak, hiszen tudom, hogy az MSZMP KB figyelmét semmi sem kerülheti el. Az alábbi pontokban mégis kifejtem, hogy miért tartom veszélyesnek Tamási Áron egyik darabjának bemutatását, és miért gondolom, hogy Tamási Áron életszemlélete eltér a szocialista erkölcsi normáktól.

A darab, mely ellen szót emelnék az nem más, mint az Ördögölő Józsiás című zenés mesedarab. A mű alapvetően gyermekeknek szól, de komolyan veszélyezteti a gyermekek zavartalan fejlődését, erkölcsének helyes alakulását.

A számunkra példát mutató és feddhetetlen Szovjetuniót Tamási célozgatva az alávaló ördögökhöz hasonlítja ebben a műben. A történet főhőse Józsiás, aki kiállta a próbákat és elvette a tündérkirály lányát, Jázminát, és ezáltal ő lett a király. A főördög fia, Bakszén, lett az ország irányítója, akit Józsiás megölt. A mű ezen részében sajnos az írónak az a célja, hogy az ártatlan nézőket a fennálló rendszer ellen fordítsa, mivel a darabban a Szovjetunió megtestesítői az ördögök. Még a népnevelő jelszavakat is negatívan tünteti föl a szerző. Az ördögök jelszavakat használnak, csakúgy, mint az igen tisztelt elvtársak. Ezeket az alvilági lényeket Tamási Áron úgy tünteti fel, mintha alávaló talpnyalók lennének. Véleményem szerint Tamási ezzel az aljas csúsztatással és a darab más részeivel is a világ leghaladóbb rendszerére, a szovjet kommunizmusra utalgat. Ébernek kell lennünk elvtársak! Tamási a világ kommunista országait kívánta gúnyolni. A darabban az ördögök fegyverekkel rontottak Józsiásra és embereire; ezzel azt sugallta a szerző, hogy a béketábor az erőszakra épít. Ez is aljas célozgatás.

Azt is el kell mondanom még, hogy a tündérek az ősi magyar táltos vallásban hisznek, illetve számos székely szimbólum is megjelenik a műben, melyek a fölösleges nacionalizmust erősítik, és esetleg a baráti román elvtársakat is sérthetik. A szocialista fejlődésnek egyik elengedhetetlen feltétele, hogy az embereknek ne legyenek a vallással együtt járó téveszméik, és a fölösleges irredentizmusnak, nacionalizmusnak is vessünk véget.

Mindezek miatt kérem az MSZMP Központi Bizottság tisztelt vezető elvtársait, hogy a mesedarab színpadra kerülését ne támogassák, Tamási Áron elvtárs munkásságát pedig ezután mindenféle értelemben megkülönböztetett figyelemmel kísérjék.

Elvtársi üdvözlettel: Major Tamás

 Budapest, 1957. február 28.